bunkkeri - Pohjois-Karjalan RajamiesKilta ry
Rajantakainen sotahistoriallinen vierailu
Vannisenmäen ja Kumurin taistelujen muistomerkin paljastusjuhlaan liittyen vieraili parikymmenhenkinen kiteeläisistä ja Pohjanmaalaisista koottu ryhmä lauantaina 11.7. rajantakaisella Kumurin bunkkerilla, jonne rajalta on noin 700 metrin kävelymatka.
Matkan tarkoitus oli bunkkereihin tutustumisen lisäksi kunnioittaa alueen taisteluissa kaatuneiden muistoa. Ryhmän mukana olivat Suojärven rajavaltuutetun sijainen eversti Denis Alekseev apulaisineen ja tulkkeineen. Suomen puolelta olivat mukana Pohjois-Karjalan rajavartioston komentaja eversti Olli Lampinen ja Tohmajärven rajavartioaseman päällikkö kapteeni Arvi Pulkkinen ja muita rajan edustajia.
Ennen rajan ylittämistä rm III/140:n kohdalla juotiin rajalla kahvit, jonka jälkeen alkoi taival kohti bunkkeria. Monista bunkkereista oli tutustumiskohteeksi valittu yksi. Bunkkeri oli taistelun tietyssä vaiheessa räjäytetty kahteen osaan, jolloin toinen osa oli lentänyt kauas.
Mainittakoon, että Kumurin bunkkereilla sai kolme suomalaista nuorukaista sota-aikana surmansa käsiteltyään löytämäänsä ammusta varomattomasti.
Bunkkereilla kertasivat eversti evp Sampo Ahto ja Kalervo Rinne alueen sotahistoriaa, joka tuli useissa muissakin kohdissa muistomerkin paljastusjuhlan yhteydessä esille.
Matkan yhteydessä asetti kiteeläinen Teuvo Kostamo valmistamansa ortodoksiristin lähelle Kumurin bunkkeria leposijansa saaneiden 27 Neuvostosotilaan haudalle. Risti oli kaunis ja osoittaa Teuvon monipuolista taitoa. Teuvo on valmistanut lähelle 12.7. paljastettua muistomerkiä ekumeenisen lastenkirkon, joka on hengellisesti kaunis ja puhutteleva.
Palasimme takaisin ja poikettiin juomaan paluukahvit Teuvon kirkon luokse. Tilaisuudessa palkittiin myös Venäjän rajaviranomaisia hyvästä yhteistyöstä.
kuvat: Olavi Lautamäki ja Reijo Väisänen
"Rajan toisella puolella"
Seppeleenlasku bunkkerille
Timo Päivinen, Eeva-Liisa Auvinen ja Veli Suvanto
Venäjän rajavaltuutetun sijainen eversti Denis Alekseev
Kiteeen kaupunginjohtaja Eeva-Liisa Auvinen
P-KR:n komentaja eversti Olli Lampinen
Teuvo Kostamo
Yksi useista bunkkereista